《陈员外奉使西域周寺副席中道别长句》
明代·曾棨

汉家郎官头未白，扈从初为两京客。
忽逢天边五色书，万里翩翩向西域。
腰间宝剑七星文，连旌大旆何缤纷。
解鞍夜卧营中月，揽辔朝看陇上云。
黄沙断碛千回转，玉关渐近长安远。
轮台霜重角声寒，蒲海风高弓力软。
兹行骑从历诸蕃，毡帐依微绝漠间。
残烟古树羌夷聚，远火荒原猎骑还。
蕃酋出迎通汉语，穹庐蒲萄酒如乳。
舞女争呈于阗妆，歌辞尽协龟兹谱。
当筵半醉看吴钩，上马便著金貂裘。
山川遥认月支窟，部落能知博望侯。
草上风沙乱骚屑，边头日暮悲笳咽。
行穷天尽始回辕，坐对雪深还仗节。
归来杂遝宛马群，立谈可以收奇勋。
却笑古来征战苦，边人空说李将军。

作者简介：曾棨（1372-1432） 字子棨，号西墅，江西永丰人。明永乐二年状元，人称“江西才子”。其为文如泉涌，廷对两万言不打草稿。曾出任《永乐大典》编纂。曾棨工书法，草书雄放，有晋人风度。